Det var ikke nogen aprilsnar, at de indsatte fra 1. april ikke længere måtte ryge i fængslerne. Derfor valgte omkring halvdelen af de indsatte i Kragskovhede Fængsel ved Jerup mandag at nedlægge arbejdet i protest mod rygeforbuddet. Det bekræfter Sabrina Ejstrup Vig, der er pressemedarbejder ved Kriminalforsorgen. Der var tale om cirka 75 indsatte, som markerede deres modstand mod rygeforbuddet ved at nægte at udføre det arbejde, de indsatte er forpligtet til at lave, mens de sidder i fængsel. De indsatte, som nægtede at arbejde, blev ført tilbage til deres celler. Et bredt flertal i Folketinget har vedtaget, at det ikke længere er tilladt at ryge indendørs i de danske fængsler. Det betyder blandt andet, at de indsatte ikke længere må ryge i deres celler. Kragskovhede Fængsel forventer efter en dialog med de indsatte, at alle mand genoptager arbejdet tirsdag.

Referat:
Omkring halvdelen af de indsatte i Kragskovhede Fængsel nedlagde mandag arbejdet i protest mod det nye rygeforbud i fængslerne.